SEADUSANDLIKU RESOLUTSIOONI LISA

Euroopa Parlamendi avaldus ühinemiseelse abi rahastamisvahendi (IPA III) raames antud abi peatamise kohta

Euroopa Parlament märgib, et määrus (EL) 2021/…, millega luuakse ühinemiseelse abi rahastamisvahend (IPA III), sisaldab üldist viidet abi peatamise võimaluse kohta, ilma et oleks täpsustatud sellise otsuse konkreetset alust. Sellist abi peatamist tuleks rakendada, kui demokraatia, inimõiguste või õigusriigi olukord I lisas loetletud abisaaja riigis halveneb.

Euroopa Parlament on seisukohal, et selle rahastamisvahendi raames antava abi peatamine muudaks seadusandliku tavamenetluse kohaselt kokku lepitud üldist rahastamiskava. Kaasseadusandja ja eelarvepädeva institutsioonina on Euroopa Parlamendil seega sellise otsuse korral õigus kasutada täielikult oma eelisõigusi.

Euroopa Parlamendi avaldus nõukogu otsuse 2010/427/EL ja strateegilise koordineerimise kohta

Euroopa Parlament märgib, et nõukogu otsuse 2010/427/EL artiklis 9 sisalduvad viited liidu välistegevuse vahenditele on aegunud, ning on seetõttu seisukohal, et õigusselguse huvides tuleks kooskõlas Euroopa Liidu lepingu artikli 27 lõikes 3 sätestatud menetlusega seda artiklit ajakohastada, et võtta arvesse liidu välisabi rahastamisvahendeid, mida kohaldatakse mitmeaastase finantsraamistiku 2021–2027 kehtivuse ajal, nimelt naabruspoliitika, arengu- ja rahvusvahelise koostöö instrument „Globaalne Euroopa“, ühinemiseelse abi rahastamisvahend, tuumaohutusalase rahvusvahelise koostöö Euroopa instrument ning otsus ülemeremaade ja -territooriumide, sealhulgas Gröönimaa assotsieerimise kohta.

Euroopa Parlament kutsub komisjoni ja Euroopa välisteenistust üles looma strateegilise koordineerimisstruktuuri, mis koosneb kõigist asjaomastest komisjoni talitustest ja Euroopa välisteenistusest, et tagada sidusus, koostoime, läbipaistvus ja vastutus kooskõlas määruse (EL) 2021/947 (millega luuakse naabruspoliitika, arengu- ja rahvusvahelise koostöö instrument „Globaalne Euroopa“) (1) artikliga 5.

Euroopa Parlamendi avaldus abisaajate nimede kohta

Euroopa Parlament märgib, et määruse (EL) 2021/…, millega luuakse ühinemiseelse abi rahastamisvahend (IPA III), I lisas osutatakse abisaajatele, kes on käesoleva rahastamisvahendi raames rahastamiskõlblikud. Euroopa Parlament on seisukohal, et nimetatud abisaajate puhul tuleks kasutada põhiseaduslikke nimetusi ning Kosovo tuleks nimetada Kosovo Vabariigiks.

Euroopa Komisjoni avaldus, mis käsitleb Euroopa Parlamendiga peetavat geopoliitilist dialoogi ühinemiseelse abi rahastamisvahendi (IPA III) teemal

Võttes arvesse Euroopa Liidu lepingu artiklis 14 sätestatud Euroopa Parlamendi poliitilise kontrolli funktsiooni, kohustub Euroopa Komisjon pidama kahe institutsiooni vahel kõrgetasemelist geopoliitilist dialoogi Euroopa Parlamendi ja nõukogu määruse (EL) nr 2021/XXX (millega luuakse ühinemiseelse abi rahastamisvahend (IPA III)) rakendamise üle. See dialoog peaks võimaldama teabevahetust Euroopa Parlamendiga, kelle seisukohti IPA III rakendamise kohta võetakse täiel määral arvesse, austades täielikult komisjoni suutlikkust rakendada rahastamisvahendit kooskõlas oma institutsiooniliste kohustustega.

Geopoliitilises dialoogis arutatakse üldisi suuniseid IPA III rakendamise kohta, sealhulgas programmitöö kohta enne IPA III programmitöö raamistiku ja programmdokumentide vastuvõtmist, ning konkreetseid teemasid, nagu abisaajale antava abi peatamine, kui abisaaja ei järgi püsivalt demokraatia, õigusriigi, hea valitsemistava, inimõiguste ja põhivabaduste põhimõtteid.

Geopoliitiline dialoog on üles ehitatud järgmiselt:

i) kõrgetasemeline dialoog komisjoni ja Euroopa Parlamendi vahel, kus komisjoni esindab naabruspoliitika ja laienemise volinik;

ii) alaline dialoog kõrgemate ametnike tasandil väliskomisjoni töörühmaga, et tagada kõrgetasemelise dialoogi piisav ettevalmistamine ja järelmeetmed.

Kõrgetasemeline dialoog toimub vähemalt kaks korda aastas. Üks koosolek võib langeda kokku aastaeelarve projekti esitamisega komisjoni poolt.

Euroopa Komisjoni avaldus Euroopa Parlamendi ja nõukogu XX/XX 2021. aasta määruse nr 2021/XXX (millega luuakse ühinemiseelse abi rahastamisvahend (IPA III)) artikli 8 lõikes 5 sätestatud abi ümbersuunamise/peatamise kohta

Euroopa Komisjon leiab, et artikli 8 lõike 5 säte järgib komisjoni volitusi liidu programmide rakendamisel ja liidu eelarvet üldiselt, kui see ei piira aluslepingute ja finantsmäärusega komisjonile antud volitusi peatada liidu abi kolmandatele riikidele.

Euroopa Komisjoni avaldus strateegianõukogude nõuandva iseloomu kohta vastavalt Euroopa Parlamendi ja nõukogu XX/XX 2021. aasta määruse nr 2021/XXX (millega luuakse ühinemiseelse abi rahastamisvahend (IPA III)) artiklile 12

Euroopa Komisjon tuletab meelde, et IPA III määruse artikli 12 kohaselt on Lääne-Balkani investeerimisraamistiku strateegianõukogu komisjoni nõuandev organ . See on kooskõlas Euroopa Parlamendi ja nõukogu 9. juuni 2021. aasta määruse (EL) 2021/947 (millega luuakse naabruspiirkonna, arengu- ja rahvusvahelise koostöö instrument „Globaalne Euroopa“,) artikliga 33, milles osutatakse Lääne-Balkani investeerimisraamistiku ja EFSD+ strateegianõukogule. Neil strateegianõukogudel ei ole ELi eelarve täitmise kontekstis otsustusõigust. Lääne-Balkani investeerimisraamistiku strateegianõukogu kodukord kehtestatakse sellel alusel.

(1) Euroopa Parlamendi ja nõukogu 9. juuni 2021. aasta määrus (EL) 2021/947, millega luuakse naabruspiirkonna, arengu- ja rahvusvahelise koostöö instrument „Globaalne Euroopa“, muudetakse otsust nr 466/2014/EL ja tunnistatakse see kehtetuks ning tunnistatakse kehtetuks määrus (EL) 2017/1601 ja nõukogu määrus (EÜ, Euratom) nr 480/2009 (ELT L 209, 14.6.2021, lk 1).